Յան Շվեհլիկ

**Յան Շվեհլիկ** (, ), Չեխոսլովակիայի հավաքականի ֆուտբոլիստ, որը հանդես է եկել կենտրոնական հարձակվողի դիրքում։ Կարիերայի ավարտից հետո՝ ֆուտբոլային մարզիչ։ Չեխոսլովակիայի հավաքականի կազմում 1976 թվականին դարձել է Եվրոպայի չեմպիոն։

## Կարիերա
### Ակումբային
Յան Շվեհլիկը ժամանել է Բրատիսլավա՝ իրավագիտություն սովորելու, սակայն հայտնվել է «Սլովանի» կազմում, թեև նախկինում պրոֆեսիոնալ մակարդակով ֆուտբոլով չի զբաղվել։ 1969 թվականին նորամուտը նշելով Բրատիսլավայի ակումբի պահեստայինների նստարանին, Շվեհլիկը շատ արագ դարձել է թիմի հիմնական կենտրոնական հարձակվողը՝ առաջին իսկ մրցաշրջանում նրա կազմում դառնալով Չեխոսլովակիայի չեմպիոն։ 13 տարվա ընթացքում (ընդմիջումներով) Շվեհլիկը «Սլովանում» ևս երկու անգամ հաղթել է առաջնությունում և երկու անգամ՝ Չեխոսլովակիայի գավաթում։

Շվեհլիկը աչքի ընկնելով արագությամբ և գոլային բնազդներով՝ 70-ականների առաջին կեսի չեխոսլովակյան ֆուտբոլի աստղերից մեկն էր։

1976/77 մրցաշրջանում Շվեհլիկը ծառայել է բանակում Պրահայի «Դուկլեում»։ Ակումբ գալով որպես հայտնի ֆուտբոլիստ՝ չի կարողացել ամրապնդվել հիմնական կազմում, շատ քիչ է խաղացել և «Սլովան» վերադառնալուց հետո այլևս չի կարողացել վերադառնալ նախկին մակարդակին։ Այնուամենայնիվ, Շվեհլիկը «Դուկլայի» կազմում դարձել է Չեխոսլովակիայի չեմպիոն։ Մեկ մրցաշրջան անցկացնելով բելգիական «Հասելտում»՝ Շվեհլիկը կրկին վերադարձել է «Սլովան», իսկ կարիերան ավարտել Ավստրիայում՝ տարածաշրջանային լիգայի «Սանկտ Պելտեն» ակումբում։ Չեխոսլովակիայի առաջին լիգայում Յան Շվեհլիկն անցկացրել է 296 հանդիպում, խփել՝ 79 գնդակ։

### Ազգային հավաքականում
Յան Շվեհլիկը հանդես է եկել Չեխոսլովակիայի երիտասարդական հավաքականում, 1972 թվականին թիմի հետ հաղթել է Եվրոպայի երիտասարդական առաջնության առաջին խաղարկությունը։ Շվեդիայի առաջին հավաքականում նորամուտը նշել է 1974 թվականի ապրիլի 27-ին Ֆրանսիայի հավաքականի դեմ ընկերական խաղում։ Շվեհլիկը մասնակցել է 1976 թվականի Եվրոպայի առաջնության ընտրական մրցաշարի 4 խաղի, այդ թվում՝ ԽՍՀՄ հավաքականի դեմ պատասխան քառորդ եզրափակչի։ Եվրոպայի առաջնության եզրափակիչ մրցաշարի ընթացքում Շվեհլիկը Գերմանիայի հավաքականի դեմ վճռորոշ խաղում դուրս է եկել մեկնարկային կազմում և 8-րդ րոպեին Զդենեկ Նեհոդայի փոխանցումից հետո բացել է հաշիվը։ Չեխոսլովակիայի հավաքականն ի վերջո հաղթել է հետխաղյա 11 մետրանոցներով։ ԵԱ-1976-ից հետո Յան Շվեհլիկը 3 տարի չի խաղացել հավաքականում, վերջին անգամ ազգային թիմի կազմում հայտնվել Է 1979 թվականի մայիսի 5-ին Խորհրդային Միության հավաքականի հետ ընկերական հանդիպման ժամանակ։ Ընդմիջմանը Շվեհլիկը փոխարինել է Յարոսլավ Պոլլակին, հանդիպումն ավարտվել է խորհրդային ֆուտբոլիստների հաղթանակով՝ 3:0 հաշվով։ Չեխոսլովակիայի հավաքականի կազմում Յան Շվեհլիկն անցկացրել է 17 հանդիպում, խփել 4 գոլ։

### Մարզչական
Որպես մարզիչ՝ Յան Շվեհլիկն աշխատել է միայն Բրատիսլավայի «Սլովանի» հետ, ավելի հաճախ՝ որպես երկրորդ մարզիչ։ Երեք անգամ եղել է թիմի գլխավոր մարզիչ, ապա դարձել է «Սլովանի» մարզական տնօրեն։

## Ձեռքբերումներ
### Ակումբային
* Չեխոսլովակիայի չեմպիոն(4)՝ 1969/70, 1973/74, 1974/75, 1976/77
* Չեխոսլովակիայի գավաթի գավաթակիր (2)՝ 1973/74, 1981/82
### Ազգային հավաքականում
* Եվրոպայի չեմպիոն` 1976
* Եվրոպայի երիտասարդական թիմերի չեմպիոն՝ 1972

## Ծանոթագրություններ

## Արտաքին հղումներ
* 
* Профиль на сайте ''weltfussball.de''
* Профиль на сайте ''FootballDatabase.eu''

 
Կատեգորիա:Չեխոսլովակիայի հավաքականի ֆուտբոլիստներ
Կատեգորիա:Սլովակ ֆուտբոլիստներ
Կատեգորիա:Ֆուտբոլի հարձակվողներ
Կատեգորիա:Ֆուտբոլի Եվրոպայի չեմպիոններ
Կատեգորիա:Ֆուտբոլային մարզիչներ